b"\n_START_ARTICLE_\nBoiar\n_START_PARAGRAPH_\nBoiar (en rus: \xd0\xb1\xd0\xbe\xd1\x8f\xcc\x81\xd1\x80\xd0\xb8\xd0\xbd (sing.) i \xd0\xb1\xd0\xbe\xd1\x8f\xcc\x81\xd1\x80\xd0\xb5 (pl.)) \xc3\xa9s el t\xc3\xadtol dels nobles terratinents eslaus, que s'empra sobretot en l'\xc3\xa0mbit rus, serbi, b\xc3\xbalgar i roman\xc3\xa8s (inclosa Mold\xc3\xa0via)._NEWLINE_A R\xc3\xbassia s'associen a una noblesa rural que es caracteritzava per la seva indument\xc3\xa0ria particular: abrics llargs de brocat i vellut, folrats de pells, arribant fins als peus, altes gorres de marta gibelina i llargues barbes.\n_START_SECTION_\nHist\xc3\xb2ria\n_START_PARAGRAPH_\nDes dels dies del principat ucra\xc3\xafn\xc3\xa8s de K\xc3\xadev, els boiars eren els caps de grans clans familiars, que podien mobilitzar sota el seu lideratge grans masses de gent per prestar serveis militars als pr\xc3\xadnceps de K\xc3\xadev. Tot i la decad\xc3\xa8ncia de K\xc3\xadev, els boiars van aconseguir mantenir la seva influ\xc3\xa8ncia gr\xc3\xa0cies a la conquesta i explotaci\xc3\xb3 de les terres f\xc3\xa8rtils dels seus ve\xc3\xafns m\xc3\xa9s febles. _NEWLINE_Aix\xc3\xad mateix, en l'etapa d'expansi\xc3\xb3 del principat de Mosc\xc3\xb2via, els boiars seguien conservant la seva influ\xc3\xa8ncia pol\xc3\xadtica i econ\xc3\xb2mica, aix\xc3\xad com una gaireb\xc3\xa9 completa autonomia, la qual cosa entrava en conflicte amb l'expansi\xc3\xb3 del poder dels mateixos pr\xc3\xadnceps moscovites, que te\xc3\xb2ricament tenien els boiars sota el seu domini. No obstant aix\xc3\xb2, en el regnat d'Ivan el Terrible, els boiars van ser realment sotmesos violentament al control pol\xc3\xadtic i militar de Moscou, qued\xc3\xa0 suprimida gran part de la seva antiga autonomia, ja que Ivan el Terrible va crear un poder\xc3\xb3s cos de tropes que nom\xc3\xa9s a ell rendia comptes dels seus actes, l'Opr\xc3\xadtxnina, i debilit\xc3\xa0 aix\xc3\xad les forces b\xc3\xa8l\xc2\xb7liques de cada boiar. _NEWLINE_A partir del regnat de Pere I el Gran, a inicis del segle XVIII, es va produir un revolucionari canvi en els costums i indument\xc3\xa0ria dels boiars, imposant el costum occidental dels vestits europeus, l'\xc3\xbas de perruca, afaitat de la barba, etc. Tamb\xc3\xa9 es va imposar a R\xc3\xbassia l'\xc3\xbas dels t\xc3\xadtols nobiliaris europeus. _NEWLINE_Una altra modificaci\xc3\xb3 important del regnat de Pere I va ser la major depend\xc3\xa8ncia dels boiars respecte del mateix tsar, de manera que el seu prestigi i poder (ja disminu\xc3\xafts en comparaci\xc3\xb3 a segles passats) no depenia nom\xc3\xa9s de la seva destresa militar o riquesa personal, sin\xc3\xb3 dels serveis prestats a l'Imperi rus i la seva lleialtat personal al tsar. En establir-se la taula de rangs per ordre del sobir\xc3\xa0, tota la noblesa russa va quedar dividida en estrats molt diferenciats, i fou possible l'ascens o descens en aquesta escala mitjan\xc3\xa7ant el desenvolupament en servei del tsar, es fix\xc3\xa0 m\xc3\xa9s com a deure m\xc3\xa0xim dels nobles mostrar lleialtat total al seu sobir\xc3\xa0; aix\xc3\xb2 era m\xc3\xa9s important quan, com a producte de les reformes efectuades, Pere I el Gran, a difer\xc3\xa8ncia dels antics pr\xc3\xadnceps de Moscou o K\xc3\xadev, s\xc3\xad que tenia la possibilitat real de castigar severament qualsevol boiar reticent a les seves ordres. _NEWLINE_La cada vegada major depend\xc3\xa8ncia dels boiars respecte del tsar va causar que els nobles m\xc3\xa9s rics aconseguissin establir-se definitivament a la nova capital russa, Sant Petersburg; tingueren aix\xc3\xad una major proximitat al tsar i majors privilegis derivats d'una relaci\xc3\xb3 estreta amb el sobir\xc3\xa0, i en el medi rural la majoria dels boiars menys adinerats."